Document ID: /fineweb-2-swissfilter-quality_10-filterrobots/filtered/02038.jsonl.gz/1968

Fis Guldimann
Fis Guldimann, in artist Grischun, ei naschius 1947 a Trun. El ha aboslviu igl emprendissadi sco montader da scaldaments a Domat/Ems. Sco meinafatschenta da scaldaments ei el staus influenzaus da materials sco fier ed itschal. Sias activitads professiunalas han menau el tier igl art. Suenter la tresta mort da sia consorta ha el midau siu cordoli en maletgs e sculpturas. All’entschatta da siu temps creativ ha el fatg las ovras mo per sesez, ils davos onns ha el era luvrau per in vast publicum. Il tema central da sias figuras e sculpturas ei «il carstgaun e siu cuors da veta» en tut sias fassettas.
All’entschatta da sia creaziun artistica simbolisavan las figuras in carstgaun trest, il bia persuls, il bia cun tgau sbassau. Tec a tec ein las figuras vegnidas puspei pli activas, ein stadas sin peis, han tratg crappa, han anflau tier forza ed anavos en la veta. Cun il renescher e l’ascenziun ord sia tristezia ha Fis Guldimann empruau novas tecnicas e novs materials. Sias ovras artisticas ein vegnidas pli vastas, creativas, viventas. Sustegnius da ses quater affons ha la veta puspei purtau nova forza ad el.
Cun la proxima generaziun en sia famiglia ha el aunc inaga surpassau in cunfin. En quei temps dalla creativitad stat adina la famiglia el miez. Biaras sculpturas statten en gruppas, en famiglias, tonschan in a l’auter ils mauns, semettan en retscha, seglian, giubileschan e selegran dalla veta. Figuras dad animals en fuorma da vaccas, cauras, nuorsas, lieurs, utschals muossan in ferm ligiom cun ils cuolms Grischuns, sia patria e siu dacasa Zignau.